
Minä synnyin keskelle kaupungin vilskettä eräänä aurinkoisena toukokuun päivänä. Aikaa siitä on kulunut jo kuusi vuotta.


Me koirat itsenäistymme varhain ja muutamme omaan uuteen kotiin ollessamme vielä vauvoja. Hyvin harva meistä jää asumaan siihen ihmisperheeseen, mihin syntyy.


Näin minäkin tein. Muutin Tampereen Tammelassa kerrostalon toisesta kerroksesta kolmanteen kerrokseen. Siellä asui minun uusi ihmisperheeni. Muutto uuteen kotiini sujui hyvin.

Tullessani uuteen kotiini tutkin innoissani joka paikan. Ihmiseni olivat hankkineet minulle pumpulisen pehmeän pedin sekä hienoja leluja. Leikin uusilla leluillani itseni väsyksiin asti.


Onko sinulla jokin lempilelu?

Ollessani ihan pieni pentu minun piti käydä monta kertaa päivässä ulkona. Kuulin, että minua opetettiin sisäsiistiksi. Se tarkoittaa sitä, ettei matolle saa pissata tai kakata.


Oletko sinä jo sisäsiisti?

Ulkona oli huisin jännittävää. Ihmettelin puiston laidalla ohi kiitäviä peltilaatikoita, joissa oli pyörät alla.

